Donatas Škarnulis

Donatas Škarnulis (g. 1977 m. spalio 21 d. Alytuje) – Lietuvos lengvaatletis, ėjikas. Pasaulio lengvosios atletikos čempionato (2007 m., Osaka) 12 vietos laimėtojas, Pekino olimpinių žaidynių dalyvis.

 Biografija 

Donatas Škarnulis gimė ir augo Alytuje. Turi brolį dvynį Darių Škarnulį. Alytuje baigė Šaltinių vidurinę mokyklą, vėliau įstojo į tuometinę policijos akademiją. Čia įgijo bakalauro ir magistro diplomus. Šiuo metu dirba valstybės sienos apsaugos tarnyboje.

Lankyti sportinį ėjimą Donatas Škarnulis kartu su broliu dvyniu pradėjo šeštoje klasėje. Pirmasis treneris Genadijus Graževičius. Savo amžiaus grupėje broliai Lietuvos ir Pabaltijos šalių čempionatuose nuolat užimdavo prizines vietas. Baigę vidurinę mokyklą jie dar bandė sportuoti, tačiau buvo sunku suderinti studijas policijos akademijoje ir sportinio ėjimo treniruotes. Teko aštuoneriems metams pasitraukti iš sporto.

Į sportinį ėjimą Donatas Škarnulis kartu su broliu dvyniu grįžo 2004 metų vasarą.

2005 metų rudenį Donatas Škarnulis Ukrainos 50 kilometrų sportinio ėjimo čempionate užėmė 3 vietą ir įvykdė olimpinį B lygio normatyvą.

2006 metais tose pačiose varžybose Ukrainoje D. Škarnulis įvykdė olimpinį A lygio normatyvą, tačiau oficialiai jis nebuvo pripažintas, nes varžybos neatitiko tarptautinių varžybų reikalavimų.

2007 metų pavasarį tarptautinėse sportinio ėjimo varžybose Slovakijoje D. Škarnulis oficialiai įvykdė olimpinį A lygio normatyvą. Tais pačiais metais pasaulio lengvosios atletikos čempionate Osakoje (Japonija.) jis užėmė 12 vietą.

2008 metais tarptautinėse varžybose Slovakijoje D. Škarnulis pagerino 17 metų senumo Lietuvos 50 kilometrų sportinio ėjimo rekordą (3 val. 49 min. 30 sek.). Jis dalyvavo Pekino olimpinėse žaidynėse (distancijos nebaigė).

 Geriausi pasiekti rezultatai 

Pagrindiniai rezultatai:
Varžybos  Nuotolis  Užimta vieta Laikas2005 m. Ukrainos čempionatas  50 km  3  4:06:242006 m. Pasaulio taurė  50 km  35  4:09:312006 m. Ukrainos čempionatas  50 km  1 3:55:432007 m. Tarptautinės varžybos (Slovakija)  50 km  3 3:54:232007 m. Europos taurė  20 km  25 1:24:472007 m. Pasaulio lengvosios atletikos čempionatas 50 km  12  3:59:482008 m. Tarptautinės varžybos (Slovakija)  50 km  3  3:49:30 (Liet. rekordas)2008 m. Permit meeting varžybos (Lietuva)  20 km  7 1:24:21 (B lygio normatyvas)2008 m. Pekino olimpinės žaidynės  50 km  - distancijos nebaigė2009 m. Pasaulio lengvosios atletikos čempionatas 50 km  14  3:50:562010 m. Europos lengvosios atletikos čempionatas 50 km  -  diskvalifikuotas

 Šaltiniai 

 www.laf.lt 
 Lietuvos ėjikas. 2005 m., 2006 m., 2007 m.
 Lengvoji atletika. 2007 m. gegužė Nr. 1(27)

Kategorija:Lietuvos ėjikai
Kategorija:Lietuvos olimpiečiai